**Резюме на дейността на Инспекторат на МВнР през 2023 г.**

Инспекторат на Министерството на външните работи (МВнР) през 2023 г. осъществява своята дейност в изпълнение на утвърдения годишен план, както и на всички други задачи, възложени от министъра на външните работи и свързани с упражняването на специализиран и общ контрол върху дейността на Централното управление (ЦУ) на МВнР и на задграничните представителства (ЗП) на Република България.

**I.** **Цели**

Основната цел на Инспекторат на МВнР е да осигурява необходимата обратна връзка на министъра относно процеса на спазване и изпълнение на нормативните актове и вътрешните документи; да предоставя обективна информация относно ефективността на административната дейност и да формулира препоръки за непрекъснатото ѝ усъвършенстване. В тази връзка в утвърдения План за дейността на Инспектората през 2023 г., пред звеното бяха поставени следните оперативни цели:

1. Предотвратяване и отстраняване на нарушения при функционирането на администрацията;
2. Постигане на по-висока ефективност на дейността на администрацията, чрез формулиране на предложения/мерки за подобряване работата и отстраняване на констатираните слабости и нарушения;
3. Постигане на законосъобразно и правилно функциониране на администрацията, чрез отстраняване на констатираните слабости и нарушения, въз основа на предложени мерки и препоръки;
4. Въвеждане на адекватни механизми за осъществяване на контрол и извършване на проверки по Закона за противодействие на корупцията (обн. ДВ бр. 84 от 06.10.2023 г.);
5. Постигане на по-висока степен на полезно действие в работата на администрацията на МВнР и второстепенните разпоредители с бюджет (ВРБ), чрез подобряване качеството на административното обслужване;
6. Осигуряване на адекватни механизми за превенция, противодействие и разкриване на корупционни прояви, измами и нередности в администрацията на министерството и второстепенните разпоредители към министъра на външните работи;
7. Укрепване на административния капацитет и повишаване на професионалната квалификация на служителите в звеното, както и подобряване взаимодействието с други органи, организации и звена.

**II. Брой и видове извършени проверки**

За постигане на поставените пред Инспекторат цели и съгласно утвърдения от Министъра на външните работи План за дейността на Инспекторат на МВнР, през 2023 г. бяха извършени **10 планови проверки** (9 планови проверки във второстепенните разпоредители с бюджет към министъра на външните работи и една проверка по реда на ЗПКОНПИ) и **11 извънпланови проверки.**

**Плановите проверки** бяха извършени, както следва**:**

* В Посолствата на Република България в Анкара, Лисабон, Дъблин, Будапеща, Адис Абеба, Белград, Братислава и Токио и Генералното консулство във Франкфурт на Майн;
* Съгласно изискванията на ЗПКОНПИ беше извършена и проверка за спазване на срока за подаване на годишни декларации по реда на чл. 35, ал. 1, т. 2 от ЗПКОНПИ.

**Извънплановите тематични проверки**:

1. Извънпланова тематична проверка на Генералното консулство на Република България във Валенсия, Кралство Испания във връзка с постъпил сигнали от граждани и от бивш служител на представителството. При проверката е констатирано, че голяма част от изложените в сигналите твърдения се потвърждават. В тази връзка от Инспекторат е предложено образуването на дисциплинарни производства и на двама служители са наложени дисциплинарни наказания.

2. Извънпланова тематична проверка на Посолството на Република България в Бейрут, на твърденията, изложени в постъпили сигнали от служители на Посолството. Един от основните изводи е, че работната среда в Посолството е силно затруднена от ескалиращите, основно организационни и междуличностни конфликти. Въз основа на цялостен анализ на установените факти и обстоятелства е предложено образуване на дисциплинарни производства. Дисциплинарни наказания не са наложени.

3. Извънпланова тематична проверка на Посолството на Република България в Ханой (ДП Ханой) във връзка с постъпили чрез дирекция „Консулски отношения“ сигнали от Главна дирекция „Гранична полиция“ и дирекция „Миграция“ на МВР, в които са изложени данни за извършено престъпление от двама виетнамски граждани, влезли на територията на Република България с чужди паспорти, с положени в тях визи „С“, издадени от Консулската служба на Република България в Ханой (КС Ханой). При проверката, извършена на място, са констатирани проблеми в организацията и дейността на КС Ханой и повишения риск от незаконна миграция. По отношение на конкретния случай, свързан с издаването на визи на лица, различни от титулярите на представени документи за самоличност, проверяващата комисия е установила проява на груба небрежност и неизпълнение на задължения, произтичащи от нормативната база, от страна на служителя, приел заявленията и е въвела данните във НВИС. Предвид констатираните неизпълнения, е предложено образуване на дисциплинарни производства. На двама служители са наложени дисциплинарни наказания. Копие от одобрения доклад и събраните в хода на проверката материали са изпратени по компетентност на Софийска районна прокуратура.

4. Извънпланова тематична проверка, по сигнал на Главния секретар на МВнР, във връзка с констатирани от екип на Министерството на електронното управление нарушения на Закона за електронното управление (ЗЕУ). Проверката е установила безотговорно отношение при въвеждане на данни в ИСБК, от страна на служители, определени със заповед на Министъра, както и на контролиращия по заповедта ръководител. Дадени са конкретни препоръки, с оглед създаване на организация за изпълнение на задълженията на министерството по ЗЕУ.

5. Извънпланова тематична проверка на посолството на Република България в Рияд, Кралство Саудитска Арабия (ДП Рияд) на констатациите, обективирани в докладна записка от дирекция „Вътрешен одит“ на МВнР. Проверката установи, че дългосрочно командирован служител в ДП Рияд не е следвало да получава командировъчни средства в увеличен размер по НКСЗМ. Дадена са препоръки към дирекция ФУС да изчисли размера на неправомерно получените финансови средства от служителя и да предприеме действия за възстановяването им, както и изготви указания до ДП Рияд за прекратяване и недопускане на подобни практики, и да следи за спазването им. Доброволно са възстановени неправомерно получените командировъчни пари, поради което не са предприемани действия за наказание на служителя.

6. Извънпланова тематична проверка на административно-управленската дейност на ДП Ханой. Проверката е във връзка с одобрено от Министъра писмо от Дисциплинарния съвет за допълнителна проверка на ДП Ханой, за установяване на пропуски в работата на ръководителя на мисията. В резултат на констатациите и изводите, една от препоръките е образуване на дисциплинарно производство. Дисциплинарното производство е приключило без налагане на наказание.

7. Извънпланова тематична проверка на сектор „Ведомствена охрана“ в дирекция „Информационно и комуникационно обслужване и сигурност на информацията“ (ИКОСИ), във връзка с постъпил сигнал от служители в сектора, с твърдения за "за непристойно и неетично отношение на началника на сектора“. Не бяха намерени доказателства в подкрепа на твърденията на служителите, но при цялостния анализ на събраните в хода на проверката документи и сведения, бе направен извод, че физическата охрана на МВнР, като стратегически обект от значение за националната сигурност, осъществявана от сектор „Ведомствена охрана“ на МВнР е неефективна. Дадени са конкретни препоръки за проучване и анализ на различни възможности за осигуряване на надеждна защита на МВнР.

8. Извънпланова тематична проверка на отдел „Оперативно дежурство” (ОД) в дирекция „Ситуационен център“. Проверката бе във връзка със зачестили оплаквания на граждани относно затруднения при установяването на контакт с отдел ОД и проблеми при получаването на информация. В хода на проверката бе направен цялостен анализ на дейността на отдел ОД и бяха формулирани изводи и препоръки за подобряване на работата му.

9. Извънпланова тематична проверка на твърдения, изложение в Докладна записка на директора на дирекция ИКОСИ относно системни нарушения на служител, главен специалист в сектор „Ведомствена охрана“, отдел „Защита на дейността“, дирекция ИКОСИ. Констатациите, изводите и препоръките, една от които за образуване на дисциплинарно производство срещу посочения в ДЗ служител, за нарушения на трудовата дисциплина, са обективирани в доклад до Министъра на външните работи.

10. Извънпланова тематична проверка на твърденията изложени в сигнал от дългосрочно командирован служител в Генералното консулство на Република България в Мюнхен, Федерална република Германия, както и в негово възражение по отношение на Докладна записка на Генералния консул на Република България в Мюнхен, за предсрочно прекратяване на задграничната му командировка. На базата на фактическите констатации и изводи е дадена препоръка Кариерната комисия да разгледа и обсъди на извънредно заседание мотивираното предложение на Генералния консул.

11. Извънпланова тематична проверка за изпълнението на препоръките, дадени в докладите от извършени планови и извънпланови проверки в периода 1 януари 2020 г. – 30 юни 2023 г.

**III. Разгледани сигнали по реда на Глава осма от Административно процесуалния кодекс (АПК)**

През 2023 г. в Инспекторат са постъпили **57** /петдесет и седем/ сигнала по реда на Глава осма от АПК, като голяма част от тях са във връзка с обслужването в консулските служби към ЗП (приблизително 42 %).

Сигналите се разпределят по видове, както следва: за нередности в консулското обслужване – 24 бр.; за неправомерно поведение на служители на администрация – 22 бр.; за проблеми свързани с управлението на имоти на Република България в страната и в чужбина – 4 бр.; сигнали, които не са от компетентността на Инспекторат – 6 бр. и един сигнал без конкретни твърдения за допуснати нарушения.

По 9 от получените сигнали са извършени извънпланови тематични проверки, като по всички сигнали са извършени предварителни проучвания и по 46 са изготвени и изпратени отговори до жалбоподателите съгласно чл. 38, ал. 1 от Вътрешните правила за дейността на Инспекторат на МВнР, а 1 сигнал е препратен към компетентните органи и структури.

**IV. Дейност по превенция на корупцията**

В изпълнение на Националната стратегия за превенция и противодействие на корупцията 2021-2027 г. със заповед на министъра на външните работи е назначена постоянна работна група, която разработи Антикорупционен план на МВнР за 2023 г., утвърден от министъра на външните работи. В плана са разработени редица мерки, по част от които за отговорно звено е посочен Инспекторат.

През годината Инспекторат извършва и регулярен контрол за спазване на сроковете за подаване на декларации за несъвместимост и за имущество и интереси от служителите в МВнР.

**V. Други дейности, свързани с функционалната компетентност на звеното**

През 2023 г. Инспекторат продължи да изготвя експертни становища по конкретни казуси в процеса на изготвяне на предложения за управленски решения.

В рамките на извършените през 2023 г. проверки Инспекторат е направил множество предложения за отстраняване на недостатъци във функционирането на МВнР и за подобряване дейността на Дипломатическата служба.

Инспекторат полага усилия за подобряване координацията между отделните административни структури в МВнР, като този приоритет е заложен, както в годишния, така и в стратегическия план за дейността на Инспектората на МВнР.

**Инспекторат на МВнР**